У Вікіпедыі ёсць артыкулы пра іншых асоб з прозвішчам Міско.
**Якуб (Якаў) Герасімавіч Міско** (1 чэрвеня 1911, в. Чамяры, Слонімскі павет, Гродзенская губерня, цяпер Слонімскі раён, Гродзенская вобласць — 23 кастрычніка 1981, Мінск; Падпольны псеўданім: *Лазар*, Псеўданімы: *Асот*) — беларускі празаік, публіцыст, журналіст, паэт, перакладчык, крытык.

Біяграфія
---------

Нарадзіўся ў сялянскай сям’і. Падчас Першай сусветнай вайны разам з сям’ёй у бежанстве ў Расіі, вучыўся там у пачатковай школе. У 1921 годзе сям’я вярнулася на радзіму. Вучыўся ў Віленскай беларускай гімназіі ў 1925—1929 гадах, яго мусілі выключыць за актыўны ўдзел у вучнёўскім страйку, наладжаным у першы дзень апеляцыйнага працэсу ў справе Сялянска-Работніцкай Грамады (29.2.1929). Паводле меркавання А. Сідарэвіча, лёс Я. Міско гэта частка трагедыі заходнебеларускіх хлопцаў, які паверылі у камунізм, чым карысталіся камуністычныя дзеячы, у прыватнасці І. Дварчанін. У 1932—1934 гадах працаваў у галоўным сакратарыяце арганізацыі «Змаганне», у 1933—1934 — кіраўнік рэдакцыі віленскай «Беларускай газеты» (да № 6), легальнага выдання КПЗБ. На працягу 1930-х гадоў неаднаразова арыштоўваўся польскімі ўладамі, некалькі гадоў правёў у турмах.

Арыштаваны органамі НКУС 1 лістапада 1939 года як «правакатар». Пасля ўмяшання П. Панамарэнкі вызвалены і рэабілітаваны ў перыяд з 20.4.1940 да 26.4.1940 УНКУС Баранавіцкай вобласці. Тым жа часам, 25 сакавіка або красавіка 1940 года, у в. Чамяры былі арыштаваныя яго браты, сяляне-аднаасобнікі Васіль ды Іван Міско, якія былі асуджаны як «правакатары» да 8 гадоў ППК. Былі вывезеныя ў Карэлію (ці ў «Карлаг» у Казахстане)[*удакладніць*], дзе Васіль загінуў, малодшы Іван здолеў вярнуцца ў родныя Чамяры. Асабовая справа Якуба Міско № П-5991 з фотаздымкам захоўваецца ў архіве УКДБ Гро­дзенскай вобласці. Пасля вызвалення працаваў дома ў Чамярах на гаспадарцы, потым у 1940—1941 гадах літсупрацоўнікам лідскай раённай газеты «Уперад».

У час Вялікай Айчыннай вайны на фронце, пачынаў вайну радавым, быў франтавым разведчыкам, дайшоў да Берліна, дэмабілізаваўся ў званні маёра. У вайну аднавяскоўцы выбралі Герасіма, бацьку Якуба, солтысам за што ён разам з сям’ёю быў асуджаны за «калабарацыянізм» да высылкі, паводле Я. Брыля, дазнаўшыся пра высылку родных, Міско біўся ў рыданнях. У 1948 годзе паступіў у Баранавіцкі настаўніцкі інстытут, скончыў яго ў 1949 годзе. У 1947—1976 гадах працаваў у «Сельской газете»; у 1976—1981 — у часопісе «Коммунист Белоруссии». Член Саюза журналістаў Беларусі (з 1958).

Пахаваны на Паўночных могілках у Мінску.

Творчасць
---------

Дэбютаваў ў друку ў 1926 годзе ў падпольным часопісе вучняў Віленскай беларускай гімназіі «Наперад». Публікаваўся ў польскіх газетах.

Пісаў не толькі журналісцкія матэрыялы, але і апавяданні, гумарэскі, артыкулы пра былых дзеячаў Заходняй Беларусі, водгукі і рэцэнзіі на кнігі М. Танка, Я. Брыля, А. Адамовіча, М. Машары, В. Казько і інш. Перакладаў з польскай, украінскай, рускай моў. Пераклаў на беларускую паасобныя творы К. Брандыса, М. Жулаўскага, Е. Путрамента, М. Каўнацкай.

Аўтар успамінаў пра вызваленчую барацьбу ў Заходняй Беларусі.

Прызнанне
---------

* Кавалер 5 баявых ордэнаў
* Заслужаны дзеяч культуры Беларусі (1967)

Бібліяграфія
------------

* *Міско Я.* Было яно калісьці: Дакументальная аповесць // Маладосць. 1980, № 9.
* *Міско Я.* Маё маўклівае сэрца: З літаратурнай спадчыны / Склад. Я. Брыль — Мн. 1983;

Зноскі
------

1. 1 2  *Саламевіч І. У.* Беларуская газета…
2. 1 2 3 4 5 6 7 8  *Чыгрын С.* Чалавек маўклівага сэрца…
3. 1 2 3 4 5 6 7 8 9 10  Маракоў Л. Рэпрэсаваныя літаратары… Т. 2.
4. 1 2 3  *Сідарэвіч А.* Разведчыкі і «калабаранты»…
5. 1 2 3 4  Маракоў Л. Рэпрэсаваныя літаратары… Т. 3. Кн. 2.
6. ↑  *Жулаўскі М.* Чырвоная рака. перакл. Я. Міско. — Мн.: Дзярж. выд-ва БССР. Рэд. мастацкай літ-ры, 1955. — 249 с.

Літаратура
----------

* *Башлакоў М.* Рэха ўдзячнай памяці: Старонкі ўспамінаў // Беларусь. 1984, № 4;
* Рэпрэсаваныя літаратары, навукоўцы, работнікі асветы, грамадскія і культурныя дзеячы Беларусі. Энцыклапедычны даведнік у 10 тамах (15 кнігах). Т. 2 / Укладальнік Л. У. Маракоў. — Смаленск, 2003.;
* Рэпрэсаваныя літаратары, навукоўцы, работнікі асветы, грамадскія і культурныя дзеячы Беларусі. Энцыклапедычны даведнік у 10 тамах (15 кнігах). Т. 3. Кніга 2 / Укладальнік Л. У. Маракоў. — Мн. 2005.;
* Міско Якаў Герасімавіч // Беларускія пісьменнікі: Біябібліяграфічны слоўнік. У 6 т. / пад рэд. А. І. Мальдзіса. — Мн.: Беларуская Энцыклапедыя, 1992—1995. — Т. 4;
* *Саламевіч І. У.* Беларуская газета // Энцыклапедыя гісторыі Беларусі. У 6 т. Т. 1: А — Беліца / Рэдкал.: М. В. Біч і інш.; Прадм. М. Ткачова; Маст. Э. Э. Жакевіч. — Мн. : БелЭн, 1993. — 20 000 экз. — ISBN 5-85700-074-2. — С. 370.
* *Сідарэвіч А.* Разведчыкі і «калабаранты»: беларусы за беларусаў / Наша ніва. 12.09.2014;
* *Цітовіч Г.* Паклон даўняму сябру // ЛіМ. 1981, 12 чэрв.;
* *Чыгрын С.* Чалавек маўклівага сэрца: Да 100-годдзя нашага земляка пісьменніка і журналіста Якуба Міско // Газета Слонімская. № 731. 2011, 8 чэрв.;
* ЭГБ, т. 5.